b"\n_START_ARTICLE_\nZaviralec reverzne transkriptaze\n_START_PARAGRAPH_\nZaviralci reverzne transkriptaze (okraj. RTI, angl. Reverse-Transcriptase Inhibitors) so skupina protivirusnih zdravil, ki se uporabljajo za zdravljenje nekaterih vrst virusnih oku\xc5\xbeb, na primer oku\xc5\xbebe z virusom HIV, in nekaterih vrst raka . Zavirajo delovanje encima reverzne transkriptaze, ki je polimeraza, potrebna za razmno\xc5\xbeevanje retrovirusov (virusov, katerih dednina se nahaja v obliki RNK).\n_START_SECTION_\nMehanizem delovanja\n_START_PARAGRAPH_\nKo retrovirus oku\xc5\xbei celico, reverzna transkriptaza omogo\xc4\x8di prepisovanje enovija\xc4\x8dne virusne RNK v dvovija\xc4\x8dno virusno DNK. Slednja se nato vgradi v kromosomsko DNK gostiteljeve celice in na ta na\xc4\x8din se gostiteljevi celi\xc4\x8dni mehanizmi (prepisovanje, prevajanje DNK) izrabijo za razmno\xc5\xbeevanje virusa. RTI zavrejo encimatsko delovanje reverzne transkriptaze in tako prepre\xc4\x8dijo nastajanje dvovija\xc4\x8dne virusne DNK, s \xc4\x8dimer se zavre razmno\xc5\xbeevanje virusa. Tak mehanizem je zna\xc4\x8dilen na primer za virus HIV._NEWLINE_Podoben proces poteka pri oku\xc5\xbebi z virusom hepatitisa B. Virus hepatitisa B prenese v gostiteljevo celico svoj genetski material v obliki DNK, ki se nato podvojuje s pomo\xc4\x8djo DNK-polimeraze, odvisne od RNK. Nekateri zaviralci reverzne transkriptaze delujejo tudi na polimerazo virusa HBV; v tem primeru ne gre za reverzno transkriptazo in u\xc4\x8dikovine, ki delujejo tudi na virus HBV, pravilneje imenujemo polimerazni zaviralci._NEWLINE_Mehanizem delovanja nukleotidnih in nukleozidnih zaviralcev je v bistvu enak: gre za analoge naravno prisotnih deoksinukleotidov, ki so potrebni pri tvorbi virusne DNK. Zaviralci reverzne transkriptaze tekmujejo z naravnimi deoksinukleotidi za vgradnjo v nastajajo\xc4\x8do verigo virusne DNK. Vendar pa tem zaviralcem manjka v primerjavi z naravnimi deoksinukleotidi OH-skupina na mestu 3' na deoksiribozni enoti. \xc4\x8ce se v verigo vgradi molekula RTI, naslednji deoksinukleotid z njo ne more tvoriti 5'\xe2\x80\x933'-fosfodiestrske vezi, s \xc4\x8dimer se prepre\xc4\x8di podalj\xc5\xa1evanje verige. Vse te u\xc4\x8dinkovine delujejo kot kompetitivni (tekmujo\xc4\x8di) zaviralci: v biolo\xc5\xa1kih procesih v organizmu namre\xc4\x8d tekmujejo z naravno prisotnimi molekulami za vezavo na ista mesta na encimu._NEWLINE_Nenukleozidni zaviralci pa delujejo po povsem druga\xc4\x8dnem mehanizmu. Na reverzno transkriptazo se ve\xc5\xbeejo na druga mesta kot NRTI ali NtRTI in se ne vgrajujejo v verigo. Vendar po vezavi na encim prepre\xc4\x8dujejo premikanje njegove beljakovinske domene, kar je potrebno v procesu sinteze DNK. Zato jih uvr\xc5\xa1\xc4\x8damo med nekompetitivne zaviralce."